Kolíková, Mária, ministerka spravodlivosti SR (2020-03-25):
Ďakujem, pán predsedajúci. Vážené pani poslankyne, vážení páni poslanci. Ja sa na jednej strane teším z tejto debaty, lebo príde mi ako právnikovi zaujímavá. Rozoberali sme tu hlavne osobné údaje, test primeranosti, zaujímavá debata. Čo ma však naozaj mrzí, a to som mala potrebu povedať aj pánovi poslancovi Pellegrinimu, sú to jeho generálni riaditelia, ktorí nám prišli povedať, potrebujeme tento rozsah dát. Na základe toho, čo nám hovoria vývojári, na základe toho, čo nám hovoria operatéri. Takže hovoriť, že my ideme niekoho špicľovať? Vychádzame z aplikácie, ktorá je v Českej republike, vychádzame od štátnych úradníkov, ktorých mal dôveru nakoniec pán Pellegrini. My pracujeme zatiaľ s nimi, sme tu aj s cestou tri dni, tá aplikácia je pripravovaná zatiaľ podľa modelu Českej republiky. Vyhodili sme bod c), ktorý tam bol včera, dali sme ho preč. To sú tie prevádzkové údaje kto kedy s kým. Na začiatku sa javilo, že by to bolo vhodné, vyhodili sme to von s citlivosťou k včerajšej debate, čo nemá spoločné nič s tým, či by sme cez test primeranosti pred Európskym súdom pre ľudské práva obstáli. Ja si myslím, že by sme obstáli. Ale s ohľadom na citlivosť toho, čo tu prebehla diskusia, aj samozrejme uvedomujeme si, je skrátené legislatívne konanie, uvedomujeme si, že sme v neštandardnom režime, ale sme citliví k demokracii, sme citliví k právnemu štátu, veľmi poctivo a citlivo sme zvážili nevyhnutnosť. Opakovane sme sa nad tým zamýšľali aj v noci, snažíme sa do detailov zistiť, keď zoberieme model z Českej republiky, čo ešte nepadlo, také rozhodnutie, ale keď teda zoberieme ten, aké nevyhnutné dáta k tomu potrebujeme a detailne sme to rozoberali práve s tými ľuďmi, v ktorých máte dôveru vy. Tak prosím vás, aké špicľovanie? Nie je absolútne pravdou, že by tu niekto zbieral údaje ako SIS. Ako to je obrovské zavádzanie a mne je naozaj ľúto, že takýmto spôsobom teraz tu zastrašujeme ľudí ohľadom niečoho, čo im môže pomôcť. A to mi príde ľúto, to mi je fakt ľúto, že zneužívame túto pôdu na to, aby sme ľudí zastrašovali pred niečím, čo ich môže chrániť. No keď si nechajú doma mobil, no tak nedostanú správu, ktorá môže byť pre nich dôležitá. Kto bude chcieť, bude ten mobil používať, lebo to bude ochranou aj pre neho samého. V akej miere ho to ochráni, nikto nám to nepovie, kým to nezačneme používať. Je tu možnosť mať aplikáciu, ktorá sa javí, že, že pomohla v iných štátoch. No tak ju skúsime. Urobíme všetko, čo môžme, aby sme to, aby sme skúsili sa čo najefektívnejšie brániť voči pandémii, ktorej čelíme. Balík justičných zákonov, ktoré tu máme, je časť, ktorá súvisí s prístupom pre ľudí k spravodlivosti, aby ju mali, keďže je tu teraz obmedzený ich pohyb, sťažené podmienky pre ich prístup. S tým sa javí, že problém nie je pre nikoho z nás, kto sme v tejto sále. Je tu časť, ktorá súvisí so súdnymi inštitúciami. Ale, ak tie súdne inštitúcie, ktoré sú kľúčové pre právny štát, ako Najvyšší súd, ako Súdna rada, sú v tomto momente znefunkčnené alebo hrozí ich nefunkčnosť, čo tak je, ja som to vysvetlila. Preto sú v tomto balíku a preto ich je potrebné riešiť nevyhnutne, pretože keby išli v štandardnom režime, tak tri mesiace by sme mohli mať nefunkčnú Súdnu radu a nefunkčný Najvyšší súd. Čo zaiste práve v takejto situácii nie je vhodné, keď máme obmedzované osobné slobody. Ja si myslím, že v tomto by sme sa mohli v tejto sále zhodnúť. A osobitne ešte raz k údajom. Som ministerka spravodlivosti. To je asi trošku nešpecifické, teda neštandardné, že ja tu predkladám návrh zákona, ktorý súvisí s informatizáciou. No je to neštandardné, lebo ma o to požiadala vláda, aby som to dala do tohto balíka, aby to išlo v prvom balíku, aby sme nestratili ďalší čas. Preto je to tu, preto je to v tomto balíku. (Potlesk.) Vážené pani poslankyne, vážení páni poslanci, ja si vám dovolím navrhnúť a žiadam vás, aby ste podporili návrh zákona v zmysle toho, aký bol skvalitnený zo spoločnej správy ústavnoprávneho výboru, aby sa hlasovalo potom spoločne o pozmeňovacích návrhoch. A nesúhlasím s návrhom poslanca Suska, aby sme jednotlivo hlasovali po jednotlivých návrhoch. Ďakujem pekne. (Potlesk.)